Izveštaj o ispitivanju Pijažeovom baterijom

za ispitivanje preoperacionalnog mišljenja (ALTERNATIVNI ZADATAK)

Jedna od obaveznih predispitnih aktivnosti na kursu iz razvojne psihologije je ispitivanje deteta predškolskog uzrasta primenom Pijažeove baterije za ispitivanje preoperacionalnog mišljenja.

S obzirom na to da u trenutnoj situaciji najveći broj vas nije u mogućnosti da pronađe ispitanika i izvede ispitivanje, pripremili smo vam sličan zadatak kao alternativu. Svi oni koji nisu uspeli da izvedu sopstveno ispitivanje pre nastupanja vanredne situacije će dobiti od svog nastavnika na mej po dve već urađene, ali neocenjene baterije, a vaš zadatak će biti da ih ocenite i prokomentarišete rezulatate za ta dva ispitanika. Oni koji su stigli da izvedu sopstveno ispitivanje pre nastupanja vanredne situacije mogu da napišu i predaju svoj izveštaj i na njih se ne odnosi ovaj prilagođeni zadatak.

U odvojenom dokumentu na mudlu, kao pdf fajl, data je PGT baterija sa uputstvom za ocenjivanje. To je fajl koji je u programu rada na ovom predmetu označn kao Dopunska literatura. Ukratko, baterija se sastoji od 7 testova (konzervacija količine materije 1 i 2, konzervacija težine, korespondencija, razmena, kvantifikacija inkluzije klasa i serijacija dužina). Svaki od testova sastoji se od dva ili tri zadatka (obeleženi su sa a), b) itd.) tj. dve ili tri transformacije. Odgovori ispitanika se ocenjuju na sledeći način:

Pri ocenjivanju pojedinačnog zadatka ključno je **obrazloženje** koje dete daje; prema tome, odgovor može biti tačan ili netačan. Odgovori na pojedinačnom zadatku se boduju na sledeći način - tačan odgovor 1; netačan 0. U zadacima konzervacije, kada dete poseduje konzervaciju, pored brojčane ocene treba navesti i tip obrazloženja na koje se ono poziva (identitet, inverzija ili recipročnost).

Pošto svaki test ima više zadataka, sumarna ocena na nivou testa se dobija na osnovu broja tačnih odnosno netačnih odgovora:

nijedan tačan odgovor - ocena 0;

bar jedan tačan, a jedan (ili dva) netačna - ocena 1;

svi tačni odgovori 2.

*Moguće je da u bateriji koju ćete dobiti nisu urađeni svi zadaci; na to ne treba da se osvrćete pošto nije do vas, ocenite ono što imate.*

Na kraju baterije treba napisati zaključnu ocenu i komentar. Uzimajući u obzir odgovore na svim testovima, možete zaključiti da je dete na preoperacionalnom, prelaznom ili konkretno-operacionalnom stadijumu. Pored toga, za svaki test treba da prokomentarišete obrazloženja koja dete daje, kako razmišlja o postavljenim pitanjima, na koje dimenzije se poziva, na koji način rešava zadatak i sl. Od pomoći će vam biti literatura koja se odnosi na preoperacionalni period u okviru Pijažeove teroije. Na kraju, ukoliko ima "materijala", ukažite na neke specifičnosti u odgovorima, povežite i uporedite odgovore na različitim testovima, izdvojite ako je nešto posebno interesantno, neobično...

Ocenjenu PGT bateriju predajete preko mudla strane za svoju grupu za vežbe. Rok za predaju baterije je 1.06.2020.